
ИЗЛОЖЕНИЕ НА МОТИВИТЕ – ОБОБЩЕНИЕ НА ФАКТИТЕ И КОНСТАТАЦИИТЕ
Констатации относно прилагането на директивата

Неравномерен напредък и предизвикателства пред управлението:
Прилагането на Директивата за морското пространствено планиране (ДМПП) е неравномерно и непълно. Съдържанието на плановете за морско пространствено планиране (МПП) се различава значително между отделните държави членки поради различните подходи по отношение на обвързващия характер и управлението на плановете.

Въздействие върху рибарството и аквакултурите:
ДМПП не е осигурила значителни ползи за рибарството. Риболовните дейности са изправени пред пространствени ограничения, конкуриращи се начини на използване, изместване на флотовете и повишен натиск върху останалите зони. Дребномащабният риболов е особено уязвим. В сектора на аквакултурите се наблюдават незначителни подобрения, но той продължава да се сблъсква с обременяващи процедури за лицензиране, липса на специални зони и несъгласувано признаване в отделните държави членки.

Участие на заинтересованите страни и социално измерение:
Въпреки че участието на заинтересованите страни се е подобрило, то продължава да бъде ограничено. Рибарите и крайбрежните общности изразяват съжаление във връзка с липсата на пълноценно участие на ранен етап в процесите за МПП в сравнение с по-силните сектори, като например енергията от разположени в морето инсталации и корабоплаването.

Пропуски в събирането на данни и технически пречки:
Липсата на хармонизирани данни и достатъчно ресурси за събиране на данни и научни изследвания оказва въздействие върху ефективното изпълнение на МПП, което затруднява прилагането на екосистемен подход и адекватното интегриране на рибарството и аквакултурите в рамките на МПП.

Трансгранична координация:
Сътрудничеството между държавите членки и с трети държави продължава да бъде ограничено. Въпреки че инициативи като тази за по-голям басейн на Северно море (GNSBI) представляват положителни стъпки, все още липсва по-широкообхватно трансгранично планиране и планиране, основано на морските басейни. 

Препоръки от докладчика

Засилване на законодателната съгласуваност:
ДМПП трябва да бъде приведена в по-голяма степен в съответствие със съответното законодателство на ЕС, по-специално Рамковата директива за морска стратегия (РДМС), ОПОР и Рамковата директива за водите, за да се гарантира последователно и ефективно прилагане.

Балансиран многофункционален подход:
При МПП следва да се възприеме многофункционален подход, с който се намаляват конфликтите и се гарантира, че рибарството и аквакултурите не са изключени от морското пространство. Когато е възможно, следва да се определят приоритетни зони за рибарство и аквакултури, съобразени с различните сегменти на флота и морските басейни, въз основа на надеждни научни и социално-икономически оценки.

Приобщаващо управление и участие на заинтересованите страни:
Държавите членки следва да гарантират системното участие на ранен етап на всички съответни заинтересовани страни, включително дребномащабните рибари и крайбрежните общности. Следва да се насърчават модели на съвместно управление, както и водено от общностите местно развитие и местни групи за действие.

Трансгранично сътрудничество и сътрудничество във връзка с морските басейни:
Комисията и държавите членки следва да преминат от национални планове към стратегии за морските басейни, да разработят макрорегионални рамки за планиране и да засилят сътрудничеството със съседните крайбрежни държави.

Инвестиции в данни и научни изследвания:
Следва да се предоставят значителни ресурси за събиране на данни и за научни изследвания. С подобрените данни ще се даде възможност за основано на факти планиране и ще се гарантира мястото на рибарството и аквакултурите в рамките на МПП.

Преразглеждане на Директивата за МПП:
С предстоящия Акт за океаните следва да се постигне преразглеждане на Директивата за МПП и да се създаде съгласувана рамка за подобряване на координацията между действащите законодателства, да се въведат в по-голяма степен обвързващи и измерими цели и да се подобри планирането на сухоземното и морското пространство.

относно въздействието от прилагането на Директивата за морското пространствено планиране 2014/89/ЕС върху рибарството в избрани риболовни зони и морски басейни 
(2024/2126(ΙΝΙ))
Европейският парламент,
–	като взе предвид Директива 2014/89/ЕС на Европейския парламент и на Съвета от 23 юли 2014 г. за установяване на рамка за морско пространствено планиране[footnoteRef:1] (Директива за морското пространствено планиране или Директива за МПП), [1:  ОВ L 257, 28.8.2014 г., стр. 135, ELI: http://data.europa.eu/eli/dir/2014/89/oj.] 

–	като взе предвид Директива 2008/56/ЕО на Европейския парламент и на Съвета от 17 юни 2008 г. за създаване на рамка за действие на Общността в областта на политиката за морска среда (Рамкова директива за морска стратегия)[footnoteRef:2], [2:  ОВ L 164, 25.6.2008 г., стр. 19, ELI: http://data.europa.eu/eli/dir/2008/56/oj.] 

–	като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета[footnoteRef:3] (Регламента за ОПОР), [3:  ОВ L 354, 28.12.2013 г., стр. 22, ELI: http://data.europa.eu/eli/reg/2013/1380/oj.] 

–	като взе предвид Регламент (ЕС) 2021/1139 на Европейския парламент и на Съвета от 7 юли 2021 г. за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004[footnoteRef:4], [4:  ОВ L 247, 13.7.2021 г., стр. 1, ELI: http://data.europa.eu/eli/reg/2021/1139/oj.] 

–	като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна[footnoteRef:5] (Директива за местообитанията), [5:  OВ L 206, 22.7.1992 г., стр. 7, ELI: http://data.europa.eu/eli/dir/1992/43/oj.] 

–	като взе предвид Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици[footnoteRef:6] (Директива за птиците), [6:  ОВ L 20, 26.1.2010 г., стр. 7, ELI: http://data.europa.eu/eli/dir/2009/147/oj. ] 

–	като взе предвид съобщението на Комисията от 5 юни 2025 г., озаглавено „Европейски пакт за океаните“ (COM(2025)0281),
–	като взе предвид своята резолюция от 7 юли 2021 г. относно въздействието на ветроенергийните паркове в морето и на други системи за енергия от възобновяеми източници върху риболовния сектор[footnoteRef:7], [7:  ОВ С 99, 1.3.2022 г, стр. 88.] 

–	като взе предвид своята резолюция от 9 май 2023 г. относно съвместното управление на рибарството в ЕС и приноса на рибарския сектор към изпълнението на мерките за управление[footnoteRef:8], [8:  ОВ C, C/2023/1060, 15.12.2023 г., ELI: http://data.europa.eu/eli/C/2023/1060/oj.] 

–	като взе предвид своята резолюция от 18 януари 2024 г. относно актуалното състояние на прилагането на общата политика в областта на рибарството и бъдещите перспективи[footnoteRef:9], [9:  ОВ C, C/2024/5734, 17.10.2024 г., ELI: http://data.europa.eu/eli/C/2024/5734/oj.] 

–	като взе предвид съобщението на Комисията от 12 май 2021 г., озаглавено „Стратегически насоки за по-устойчив и конкурентоспособен сектор на аквакултурите в ЕС за периода 2021 – 2030 г.“ (COM(2021)0236),
–	като взе предвид информационния документ, озаглавен „Рибарството в рамките на морското пространствено планиране“, публикуван от Генерална дирекция за парламентарни изследвания през октомври 2025 г.,
–	като взе предвид проучването, озаглавено „Прилагане на Директивата за морското пространствено планиране: въздействие върху рибарството в избрани риболовни зони и морски басейни“, публикувано от Генерална дирекция за парламентарни изследвания през декември 2025 г.,
–	като взе предвид член 55 от своя Правилник за дейността, както и член 1, параграф 1, буква д) от решението на Председателския съвет от 12 декември 2002 г. относно процедурата по разрешаване на изготвянето на доклади по собствена инициатива и приложение 3 към него,
–	като взе предвид доклада на комисията по рибно стопанство (A10‑0000/2025),
А.	като има предвид, че засилената конкуренция за достъп до морско пространство от страна на различни дейности и сектори, като например рибарство, аквакултури, морски транспорт, корабоплаване, енергия от възобновяеми източници в морето, опазване на природата, крайбрежен туризъм, подводни кабели и тръбопроводи или отбрана, води до увеличаване на конфликтите относно използването на морското пространство;
 
Б.	като има предвид, че с Директивата на ЕС за морското пространствено планиране се установява обща рамка за държавите членки за организиране на използването на техните морски води и се цели насърчаване на устойчивото развитие на синята икономика и намаляване на конфликтите между секторите;
В.	като има предвид, че с Директивата за МПП се допринася за опазването на околната среда чрез насърчаване на устойчивото използване на морското пространство и се предвижда, че държавите членки трябва да прилагат екосистемен подход;
Г.	като има предвид, че Директивата за МПП е тясно свързана с прилагането на други законодателни актове на ЕС и международни правни инструменти като Рамковата директива за морска стратегия, Регламента относно общата политика в областта на рибарството, директивите за местообитанията и птиците, Рамковата директива за водите[footnoteRef:10] и глобалната рамка за биологичното разнообразие Кунмин-Монреал; [10:  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1, ELI: http://data.europa.eu/eli/dir/2000/60/oj).] 

Д.	като има предвид, че след приемането на Директивата за МПП 22-те държави членки с брегова линия бяха длъжни до 2016 г. да определят компетентни органи и до 31 март 2021 г. да приемат национални морски пространствени планове за своите морски води;
Е.	като има предвид, че досега 20 от 22-те държави членки с брегова линия са приели морски пространствени планове и много от тях са в процес на преразглеждането им;
Ж.	като има предвид, че при разработването на морски пространствени планове държавите членки трябва да вземат предвид екологичните, икономическите и социалните аспекти и аспектите, свързани с безопасността, взаимодействията суша – море, трансграничното сътрудничество, както и да гарантират участието на всички съответни заинтересовани страни;
З.	като има предвид, че степента на прилагане на Директивата за МПП се различава значително в отделните държави членки поради различията в административните и управленските структури, които варират от локализирани до по-централизирани системи;
И.	като има предвид, че морските пространствени планове се различават съществено по своето естество и съдържание, тъй като Директивата за МПП не е обвързваща и предоставя на държавите членки значителна гъвкавост по отношение на нейното прилагане;
Й.	като има предвид, че съществува сериозна необходимост от морско пространствено планиране (МПП) в райони с висока концентрация на дейности и ограничено морско пространство, като например Ламанша или Балтийско море;
К.	като има предвид, че секторите на рибарството и аквакултурите са подложени на натиск от нововъзникващи сектори на синята икономика, като например енергията от възобновяеми източници в морето, и са засегнати от мерки за опазване на морската среда;
Л.	като има предвид, че нарастващата загуба на риболовни зони води до изместване на риболовните дейности, увеличаване на риболовния натиск и конкуренцията между флотовете, както и до изчезването на някои сегменти, по-специално в областта на дребномащабния риболов;
М.	като има предвид, че морските и крайбрежните райони страдат от последиците от изменението на климата, замърсяването и морските отпадъци, които засягат и дейностите, свързани с морето, морското биологично разнообразие и рибните ресурси;
Н.	като има предвид, че морските професии, като например рибарите, могат да бъдат изправени пред определени рискове или опасности, свързани с безопасността на плавателните съдове или излагането на определени видове трафик по морските маршрути;
О.	като има предвид, че много от морските пространствени планове обхващат само морските пространства и не включват взаимодействия суша – море;
П.	като има предвид, че прилагането на екосистемен подход е недостатъчно или такова изобщо липсва, тъй като много държави членки се затрудняват да го прилагат на практика и да приведат изискванията на Директивата за МПП в съответствие с тези на други законодателни актове, като например ОПОР или Рамковата директива за морска стратегия;
Р.	като има предвид, че събирането и хармонизирането на данни са от ключово значение за определяне на начина, по който рибарството и аквакултурите са включени в морското пространствено планиране;
Прилагане на Директивата за МПП и нейното въздействие върху рибарството и аквакултурите
1.	Подчертава, че въпреки че Директивата за МПП предоставя подходяща междусекторна рамка за сътрудничество, тя се прилага неравномерно от държавите членки;
2.	Приветства факта, че някои държави членки са постигнали значителен напредък в прилагането на Директивата за МПП с интегрирани национални стратегии, специални органи и планове за действие за морските басейни;
3.	Отбелязва, че морските пространствени планове са правно обвързващи в някои държави членки и консултативни в други; подчертава, че прилагането в държавите членки често е възпрепятствано от институционална сегментация, фрагментирано управление и неадекватни правни механизми;
4.	Подчертава, че изпълнението и ефективността на МПП се различават значително в отделните морски региони на ЕС, като някои региони, като например Балтийско море или Северно море, са до голяма степен обхванати от морски пространствени планове, докато други, като например Средиземно море, имат значително по-малък обхват на планиране;
5.	Приветства инициативата за по-голям басейн на Северно море, която обединява държави членки и държави извън ЕС с цел постигане на по-голяма степен на съответствие и координация по отношение на морските пространствени планове;
6.	Подчертава, че трансграничните инициативи продължават да бъдат ограничени и липсва ефективна координация, което възпрепятства усилията за справяне с общите предизвикателства във взаимосвързаните морски региони; изразява съжаление във връзка с трудностите при сътрудничеството в областта на МПП между държавите членки и държави извън ЕС, по-специално съседните крайбрежни държави;
Ползи от морското пространствено планиране за рибарството и аквакултурите
7.	Изразява съжаление, че настоящата правна рамка за МПП не е осигурила по подходящ начин очакваните ползи за рибарството; отбелязва, че МПП не е допринесло съществено за подобряване на предвидимостта и стабилността на риболовните дейности; подчертава липсата в МПП на измерими показатели за рибарството;
8.	Подчертава, че въпреки че правната рамка за МПП носи незначителни ползи за аквакултурите, са необходими подобрения в областта на планирането на морското пространство, признаването на сектора, трансграничната съгласуваност, правната сигурност и лицензирането;
9.	Подчертава, че целта за свеждане до минимум на конфликтите между различните сектори и ползватели на морето не е постигната в значителна степен, по-специално по отношение на рибарството и аквакултурите;
10.	Подчертава, че естеството на конфликта относно използването на морското пространство варира в зависимост от вида на съответните дейности в областта на рибарството и аквакултурите и че тези дейности може също така да се конкурират помежду си за морско пространство; подчертава, че основните конфликти, които засягат рибарството, са загубата на риболовни зони поради изключването на морски зони, ограниченията на достъпа, конкуренцията за достъп и пространствената разпокъсаност, докато основните конфликти, които засягат аквакултурите, са припокриването на зони, опасенията, свързани с околната среда, и конкуренцията в областта на улова;
11.	Подчертава, че рибарството не се ползва от приоритетни или специални зони и често трябва да се извършва в неразпределени морски пространства; отбелязва, че въпреки че аквакултурите по принцип са по-подходящи за запазените зони, подходите се различават значително в отделните държави членки и процедурите за лицензиране често са обременяващи;
12.	Подчертава, че въпреки че някои държави членки са създали зони за многофункционално използване, подходът се прилага главно чрез основан на проекти подход; подчертава, че многофункционалният подход се оказва много труден за прилагане за някои дейности, по-специално между рибарството, опазването на биологичното разнообразие и енергията от морски възобновяеми източници; отбелязва, че многофункционалният подход също така поражда опасения във връзка със застраховането и сигурността за рибарите и специалистите в областта на аквакултурите;
13.	Приветства успешните примери за съвместно разполагане на дейности, като например фиксирана или плаваща инфраструктура за вятърна енергия в морето, която може да се използва и за развитие на аквакултури и отглеждане на черупкови организми, за местообитания за морска фауна и флора или за възстановителни дейности;
14.	Подчертава, че координацията суша – море продължава да бъде критична слабост при изпълнението на МПП;
Участие на заинтересованите страни и събиране на данни
15.	Подчертава, че участието на заинтересованите страни и крайбрежната общност в процеса на МПП се е увеличило, но продължава да бъде ограничено; изразява съжаление, че при това участие често липсва официална ангажираност на ранен етап и консултации, което предоставя ограничена възможност за реално влияние върху решенията за планиране;
16.	Отбелязва добрите примери за участие на заинтересованите страни в някои държави членки, като например национални консултации и процеси на участие; изразява съжаление обаче във връзка с липсата на обвързващи разпоредби за участие на заинтересованите страни; отбелязва, че това възпрепятства участието на рибарите и специалистите в областта на аквакултурите в процесите на консултации и вземане на решения;
17.	Подчертава, че рибарството и аквакултурите често са засенчени от други, по-мощни или икономически важни сектори, като например енергията от разположени в морето инсталации; изразява съжаление във връзка с факта, че някои сектори и оператори често заобикалят процесите на консултации за сметка на по-слабо организирани участници, като например дребномащабните рибари;
18.	Изразява съжаление относно липсата на хармонизирани и съпоставими данни за състоянието на океаните и моретата, рибните ресурси и въздействието на изменението на климата, както и относно липсата на подходящи социално-икономически данни; подчертава липсата на хармонизация между системите за събиране на данни на държавите членки;
19.	Подчертава, че несъответствието на данните, като например несъвместими геопространствени базови линии, и времевото несъответствие, като например отделни цикли на преразглеждане на морските пространствени планове, възпрепятстват прилагането на съгласувано морско пространствено планиране и екосистемен подход;
Препоръки
20.	Подчертава необходимостта от по-цялостен подход и по-добра координация между съответното законодателство на ЕС, по-специално между Директивата за МПП и Рамковата директива за морска стратегия, за да се гарантира последователно и ефективно прилагане на морското пространствено планиране;
21.	Счита, че морските пространствени планове следва да отразяват по-добре пространствените, екологичните и социално-икономическите потребности, както и специфичните характеристики на всеки морски басейн; подчертава, че държавите членки следва да засилят координацията между органите, които отговарят за земеползването, и морските органи при разработването и прилагането на морските пространствени планове;
22.	Призовава за прилагането на балансиран, многофункционален подход по отношение на морското пространствено планиране, за да се сведат до минимум неблагоприятните последици за рибарството и аквакултурите и да се гарантира, че тези дейности не са изключени от морското пространство; счита, че развитието на някои дейности, свързани със синята икономика, не трябва да бъде за сметка на производството на морски храни, продоволствената независимост и опазването на морското биологично разнообразие;
23.	Подчертава необходимостта от засилена подкрепа за рибарството в рамките на МПП; подкрепя установяването на ясно пространствено зониране и приоритетни зони за рибарството, съобразени с различните сегменти на флота и рибните ресурси, както и с морските басейни, и основани на надеждни научни и социално-икономически оценки;
24.	Призовава Комисията и държавите членки да интегрират допълнително аквакултурите и отглеждането на черупкови организми в МПП и да признаят екосистемните услуги, предоставяни от нискотрофичните аквакултури; призовава за определянето в МПП на специални морски пространства за зоните за развитие на аквакултурите; призовава за улесняване на процедурите за лицензиране и за намаляване на регулаторните пречки пред развитието на тези дейности;
25.	Подчертава необходимостта от прозрачно управление в областта на МПП с участието на множество заинтересовани страни; призовава държавите членки да гарантират систематичното, пълноценно и непрекъснато участие на ранен етап на съответните заинтересовани страни в процесите на МПП и крайните резултати, както и да включат прозрачна обратна връзка относно начина, по който приносът на заинтересованите страни се използва при вземането на решения; призовава за справедливо третиране на всички заинтересовани страни и крайбрежни общности;
26.	Счита, че съвместното управление следва да бъде моделът за управление и вземане на решения в областта на МПП; подчертава ползите от този модел, който дава възможност за пряко участие на заинтересованите страни, по-добро управление на рибните ресурси, споделяне на най-добри практики и за подход, съобразен с местните реалности;
27.	Подчертава ползите от структурите „отдолу нагоре“ за прилагането на МПП на местно равнище, като например воденото от общностите местно развитие и местните групи за действие;
28.	Призовава Комисията и държавите членки да подкрепят изграждането на капацитет на заинтересованите страни, по-специално дребномащабните рибари и техните организации, както и крайбрежните общности, така че те да бъдат по-добре подготвени да участват в обществените консултации и процесите на вземане на решения, свързани с МПП;
29.	Подчертава, че при определянето на зони, предназначени за енергия от възобновяеми източници в морето или за опазване на морските екосистеми, трябва да се взема предвид въздействието върху рибарството и аквакултурите; настоява, че е необходимо систематично да се извършват кумулативни оценки на екологичното и социално-икономическото въздействие и да се гарантира, че засегнатите професии, по-специално рибарите в случай на проекти за ветроенергийни паркове в морето, са информирани предварително и с тях се провеждат задължителни консултации преди вземането на решения; призовава във връзка с това за извършване на оценки на въздействието върху състоянието на рибните ресурси по отношение на съществуващите ветроенергийни паркове в морето;
30.	Призовава Комисията да подкрепи по-интензивен трансграничен и основан на морските басейни подход по отношение на морското пространствено планиране чрез насърчаване на съществуващите инициативи, като например инициативата за по-голям басейн на Северно море; призовава Комисията и държавите членки, заедно с крайбрежните съседни държави, да участват в регионални платформи за съвместно управление, като използват примера на Комисията за защита на морската среда в Балтийско море (известна също като Хелзинкската комисия или HELCOM);
31.	Призовава държавите членки да преминат от национални планове към планове, насочени в по-голяма степен към морските басейни, и да разработят, когато това е приложимо, макрорегионални стратегии за планиране, включително съвместни морски пространствени планове; настоятелно призовава държавите членки и държавите извън ЕС, по-специално съседните крайбрежни държави, да задълбочат сътрудничеството си в областта на морското пространствено планиране;
32.	Призовава за интегриране на мерките за смекчаване на изменението на климата и природосъобразните решения в морското пространствено планиране, с цел справяне с проблемите, които засягат рибарството и аквакултурите, като например ерозията на бреговете, покачващите се температури, увеличаването на киселинността на океанските води и замърсяването;
33.	Подчертава необходимостта от разпределяне на значителни ресурси за събиране на данни и за научни изследвания, както и за подобряване на обмена на данни и координацията между държавите членки; счита, че по-стандартизирани и хармонизирани данни и методологии ще спомогнат за гарантиране на мястото на рибарството и аквакултурите в морското пространствено планиране; подчертава във връзка с това необходимостта от разработване и актуализиране на научни данни относно въздействието на изменението на климата върху рибните ресурси, по-специално по отношение на промените или изместването на рибните запаси;
34.	Призовава Комисията да наблюдава стриктно прилагането на Директивата за МПП; счита, че следващият доклад за оценка на Директивата за МПП следва да е насочен към пространствените последици за рибарството и аквакултурите, участието на заинтересованите страни и трансграничното сътрудничество и да предостави препоръки за начина, по който Директивата за МПП би могла да постигне по-добри резултати по отношение на екологичната, социалната и икономическата устойчивост;
35.	Призовава Комисията да консолидира Европейската платформа за морско пространствено планиране, като предостави примери за проекти за МПП, инструменти за картографиране и добри практики; настоятелно призовава във връзка с това държавите членки да използват в по-голяма степен тази платформа при разработването на своите морски пространствени планове;
36.	Подкрепя преразглеждането на Директивата за МПП като част от „Акта за океаните“, който се очаква през 2026 г.; счита, че при това преразглеждане следва да се установи съгласувана рамка за подобряване на координацията между действащото законодателство и регулаторната рамка чрез рационализиране на припокриващите се разпоредби, съгласуване на целите, въвеждане на по-обвързващи и измерими цели в морските пространствени планове, подобряване на съгласуваността между морското и сухоземното пространствено планиране и създаване на споделени инструменти за управление; счита, че при преразглеждането на Директивата за МПП следва също така да се задълбочи трансграничният многофункционален подход и участието на заинтересованите страни;
37.	Счита, че предстоящият преглед на Директивата за МПП следва да бъде придружен от план за действие и специални финансови ресурси, по-специално в рамките на следващата многогодишна финансова рамка;
38.	Призовава Комисията да интегрира изцяло МПП в разработването на своята визия за рибарството и аквакултурите до 2040 г. и да обвърже тези инициативи със заключението от оценката на общата политика в областта на рибарството;
°
°	°
39.	възлага на своя председател да предаде настоящата резолюция съответно на Съвета и на Комисията, както и на правителствата и парламентите на държавите членки.

	1. Представители на интереси, които попадат в обхвата на Междуинституционалното споразумение за задължителен регистър за прозрачност

	-	Seas at Risk
-	WWF European Policy Office
-	Comité National des Pêches Maritimes et des Élevages Marins
-	Comité National de la Conchyliculture
-	European Molluscs’ Producers Association
-	Régions de France 
-	North Sea Advisory Council
-	Генерална дирекция „Морско дело и рибарство“ (MARE) на Европейската комисия
-	Federation of European Aquaculture Producers (FEAP)
-	Fórum Oceano
-	IUCN

	2. Представители на публични органи на трети държави, включително техните дипломатически мисии и посолства

	


Списъкът по-горе е изготвен в рамките на изключителната отговорност на докладчика.

